**Uvod u nezakonito posredovanje u trgovini oružjem:**

Beskrupulozni posrednici u trgovini oružjem ključno su čvorište u nezakonitoj trgovini oružjem i doprinose širenju konvencionalnog oružja diljem svijeta. Posrednici omogućuju i dogovaraju međunarodni prijenos oružja između proizvođača, dobavljača i kupaca. **Posrednici često organiziraju ove transakcije bez da ikada sami preuzmu vlasništvo nad oružjem**, a iako mnogi od poslova koje omogućuju počinju kao zakonite transakcije, u konačnici mogu rezultirati nezakonitim prijenosom oružja do opasnih krajnjih korisnika. Tako nezakonite aktivnosti posredovanja u trgovini oružjem štetno utječu na nacionalnu, regionalnu i međunarodnu sigurnost jer omogućuju nabavu oružja u zemljama koje su rizične, regijama u kojima vladaju sukobi i područjima koja su nestabilna.[[1]](#endnote-1)

Sve veća kontrola oružja i međunarodni sigurnosni sporazumi naglašavaju važnost učinkovite regulacije posrednika u trgovini oružjem koji posluju preko državnih granica. Postoje brojni regionalni i subregionalni instrumenti koji se bave posredovanjem u trgovini oružjem, ali međunarodne inicijative za kontrolu oružja tek su nedavno počele ozbiljno rješavati problem nezakonitog posredovanja u trgovini oružjem. Tako je tek nekoliko zemalja donijelo propise koji reguliraju aktivnosti posredovanja u trgovini oružjem. Zbog toga su posrednici u trgovini oružjem u mogućnosti svoje usluge pružati s malo ili bez ikakvog službenog nadzora jer se nacionalni propisi o kontroli trgovine oružjem ne bave izravno njihovim aktivnostima. Većina nacionalnih sustava kontrole trgovine oružjem usmjerena je na fizički prijenos robe (uvoz i izvoz/ponovni izvoz) i nisu namijenjeni obuhvaćanju nematerijalnijih aspekata prijenosa oružja kao što je posredovanje.[[2]](#endnote-2) Ove rupe nezakonitim posrednicima u trgovini oružjem omogućuju da djeluju na takozvanom „sivom tržištu“ gdje njihovo djelovanje možda nije protuzakonito prema nacionalnom ili međunarodnom pravu.[[3]](#endnote-3) Zbog toga nezakoniti posrednici u trgovini oružjem mogu lako zaobići kontrolu posredovanja i embarga na oružje iskorištavajući rupe u nacionalnom i međunarodnom pravnom i regulatornom okviru koji regulira trgovinu oružjem.[[4]](#endnote-4)

Nezakoniti posrednici namjerno **ciljaju na zemlje u kojima su administrativni kapaciteti i/ili mehanizmi za provedbu zakona slabi ili ne postoje**. To se posebno događa u zonama u kojima vladaju sukobi te zemljama u kojima su ključni gospodarski sektori u rukama korumpiranih državnih službenika, nedržavnih aktera ili separatističkih skupina.[[5]](#endnote-5)

**Transnacionalna priroda posredovanja omogućava iskorištavanje velikih razlika među različitim pravnim sustavima** putem, primjerice, korištenja **složenih i zaobilaznih prometnih pravaca** (uključujući prijevoz pod zastavama pogodnosti),[[6]](#endnote-6) **netransparentnih financijskih aranžmana** (često putem offshore bankovnih računa u poreznim oazama i fiktivnih tvrtki) i **krivotvorene dokumentacije** (kao što su potvrde za krajnjeg korisnika i carinskih dokumenata) za izbjegavanje kontrole oružja.[[7]](#endnote-7)

Nacionalnim vladama može biti teško progoniti i kazniti trgovce oružjem. Posrednici olakšavaju prodaju oružja **jedne treće drugoj trećoj strani i često djeluju preko nekoliko nacionalnih granica**. Nadalje, posrednička priroda posredovanja u trgovini oružjem znači da je riječ o prekograničnoj transakciji u sklopu koje se **posrednici zapravo možda i ne nalaze fizički u zemlji u kojoj se prijenos izvršava**.[[8]](#endnote-8) Doista, posrednik može biti registriran ili boraviti u jednoj zemlji, a raditi u drugoj, što zahtijeva **suradnju između brojnih zemalja kako bi se osigurala učinkovita provedba nadzora posredovanja**.[[9]](#endnote-9)

Ukratko, nezakoniti posrednici u trgovini oružjem nastoje iskoristiti rupe u nacionalnoj i međunarodnoj kontroli trgovine oružjem kako bi omogućili prijenos oružja do zabrinjavajućih krajnjih korisnika. Stoga je neophodno da proizvođači oružja/trgovci oružjem pažljivo provjere posrednike i agente koji će u njihovo ime biti odgovorni za omogućavanje prijenosa proizvoda ili tehnologija povezanih s oružjem. Ove vrste poduzeća trebaju razviti postupke za osiguranje provjere posrednika prema popisima strana s ograničenim pravima i poduzeti mjere dubinske analize kako bi se provjerila pouzdanost posrednika/agenata.[[10]](#endnote-10)

1. 2001., 3. poglavlje i; *Small Arms Survey 2001: Profiling the Problem* Dokument UN-a A/62/163: Izvješće skupine vladinih stručnjaka osnovane prema rezoluciji Opće skupštine 60/81 radi razmatranja daljnjih koraka za unapređenje međunarodne suradnje u sprječavanju, suzbijanju i iskorjenjivanju nezakonitog posredovanja u trgovini malim i lakim vatrenim oružjem, Opća skupština Ujedinjnih naroda, mrežna stranica Ujedinjenih naroda, 30. kolovoza 2007. [↑](#endnote-ref-1)
2. *Small Arms Survey 2001: Profiling the Problem*, 2001, 3. poglavlje [↑](#endnote-ref-2)
3. Hierete Desta, „Arms Brokering: Implications and the Need for Better Controls“ Africa Europe Faith and Justice Network, 2013., <http://www.aefjn.org/index.php/364/articles/arms-brokering-implications-and-the-need-for-better-controls-2915.html>. [↑](#endnote-ref-3)
4. Dokument UN-a A/62/163: Izvješće skupine vladinih stručnjaka osnovane prema rezoluciji Opće skupštine 60/81 radi razmatranja daljnjih koraka za unapređenje međunarodne suradnje u sprječavanju, suzbijanju i iskorjenjivanju nezakonitog posredovanja u trgovini malim i lakim vatrenim oružjem, Opća skupština Ujedinjenih naroda, mrežna stranica Ujedinjenih naroda, 30. kolovoza 2007. [↑](#endnote-ref-4)
5. *Small Arms Survey 2001: Profiling the Problem*, 2001, 3. poglavlje [↑](#endnote-ref-5)
6. *Small Arms Survey 2001: Profiling the Problem*, 2001, 3. poglavlje [↑](#endnote-ref-6)
7. Dokument UN-a A/62/163: Izvješće skupine vladinih stručnjaka osnovane prema rezoluciji Opće skupštine 60/81 radi razmatranja daljnjih koraka za unapređenje međunarodne suradnje u sprječavanju, suzbijanju i iskorjenjivanju nezakonitog posredovanja u trgovini malim i lakim vatrenim oružjem, Opća skupština Ujedinjenih naroda, mrežna stranica Ujedinjenih naroda, 30. kolovoza 2007. [↑](#endnote-ref-7)
8. Desta, „Arms Brokering: Implications and the Need for Better Controls“ 2013. [↑](#endnote-ref-8)
9. „Developing a Mechanism to Prevent Illicit Brokering in Small Arms and Light Weapons: Scope and Implications“ UNIDR, 2006. [↑](#endnote-ref-9)
10. Dokument UN-a A/CONF.192/15: Izvješće Konferencije Ujedinjenih naroda o nezakonitoj trgovini malim i lakim oružjem u svim njenim aspektima, Akcijski program sprječavanja, suzbijanja i iskorjenjivanja nezakonitog posredovanja u trgovini malim i lakim vatrenim oružjem u svim njenim aspektima, Ujedinjeni narodi, 2001. <http://www.un.org/events/smallarms2006/pdf/N0150720.pdf> i „Developing a Mechanism to Prevent Illicit Brokering in Small Arms and Light Weapons: Scope and Implications“ UNIDR, 2006. [↑](#endnote-ref-10)